钦定古今图书集成/明伦汇编/官常典/第359卷 > 蔡时鼎
## 钦定古今图书集成/明伦汇编/官常典/第359卷 > 蔡时鼎

按《明外史》本传：“时鼎，字台甫，漳浦人。万历初，举进士，
历知桐乡、元城，为治清严，豪猾无敢肆。征授御史。太
和山提督中官田玉兼分守事，时鼎言不可，并及玉
不法状。御史丁此吕以劾高启愚被谪，时鼎言此吕
参论科场，杨巍诋其诬贤乱政。方启愚以舜禹命题
禅受之言盛传众口，即居正未敢萌是心，启愚未敢”
以是劝。然采群言告君父，正所以褫奸人魄也。巍生
平端谨，乃入吏部，辄阿比政府。徐学谟本琐才，祗以
申时行姻戚荐其卓荦奇特，而彊直若此，吕反以妄
言乱政诋之，何以定国论哉？时行谓二子登科无弊，
无事讳言科场之弊。但言者不获优容，谓之不讳，谁
则信之？即曰出自圣断，时行亦宜力“争，然后可白其
不讳之心。若徒假威权，壅遏人口，恐天下士必不从
风而靡也。”报闻。已，巡盐两淮，悉捐其羡为开河费，置属邑学田。还朝，会戚畹子弟有求举不获者，诬顺天
考官张一柱私其客冯诗、章维宁及编修史钶子记
纯，又滥取冒籍者五人。帝怒，命诗、维宁荷枷，解一柱
钶官，时行等为之解。帝益怒，夺钶职，下诗维宁吏法
司，廷鞫无验，忤旨被让。卒枷二人一月，而调一柱南
京。时鼎以事初纠发，不由外廷，径从中出，极言：“宵人
蜚语直达御前，其渐不可长。且尽疑大臣言官有私，
则是股肱耳目举不可信，所信者谁也？”帝怒，手札谕
阁臣治罪。会时行及王锡爵在告，许国、王家屏仅拟
停俸，且请稍减诗、维宁荷校之期，以全其命。帝不从，
责时鼎疑君讪上，降极边杂职。又使人诇知发遣冒
籍者多宽纵，责府尹沈思孝对状。国家屏复上言：“人
君贵明不贵察。苟任一己见闻，猜防苛密，纵听断精
审，何补于治？且使奸人乘机得中伤善类，害胡可言。
愿停察访，以崇大体。宥言官，以彰圣度。”帝不怿，手诏
诘让。是日，帝思时行，遣中使就第劳问。而国等既被
责，具疏谢，执争如初。会帝意稍解，乃报闻。时鼎竟谪
马邑典史，告归。居二年，吏部拟序迁，不许。御史王世
扬言“时鼎狂愚，然其言乃天下公论。请如石星、海瑞、
邹元标例，起之废籍。”不报。已，起太平推官。进南京刑
部主事，就改吏部。十八年冬，复疏劾时行，略言：“比年
天灾民困，纪纲紊斁，吏治混淆。陛下深居宫阙，臣民
呼吁莫闻。然群工进言，犹蒙宽贷。乃辅臣时行，则树
党自坚，忌言益甚，不必明指其失。即意向稍左，亦辄
中伤。或显斥于当时，或徐退于后日，致天下谀佞成
风，正气消沮。方且内托之乎雅量，外托之乎清明，此
圣贤所以重似是之防，严乱德之戒也。”夫营私之念
重，则奉公之意必衰；巧诈之机熟，则忠诚之节必退。
立乎公私诚伪之界，犹不可以为政，况出此而入彼
哉？自张居正物故，张四维忧去，时行即为首辅。惩前
专擅，矫以谦退；鉴昔严苛，矫以宽平。非不欲示休休
之量，养和平之福。无如患得患失之心胜，而“不可则
止之义微。貌退让而心贪竞，外包容而中忮刻。私伪
萌生，欲盖弥著。夫居正之祸在徇私灭公，然其持法
任事，犹足有补于国。今也改革其美，而绍述其私，尽
去其维天下之心，而益巧其欺天下之术。徒思邀福
一身，不顾国祸。若而人者，尚可俾相天下哉？”因历数
其十失，劝之省改。疏留中。寻进南京礼部郎中，卒官。
贫不具含殓，士大夫赙而治其丧。